Paula Vesala

Opiskelu

Vesala kävi Kuopion musiikkilukion. Hän opiskeli Pohjois-Savon ammattikorkeakoulun musiikkipedagogi-ohjaajalinjalla kaksi vuotta, kunnes siirtyi Sibelius-Akatemiaan, missä hän on opiskellut vuodesta 2002 lähtien musiikkikasvatuksen osastolla pääaineenaan klassinen laulu sekä muina instrumentteinaan piano ja viulu. Vuodesta 2011 eteenpäin hän opiskeli dramaturgiaa Teatterikorkeakoulussa. Mentyään naimisiin ja muutettuaan Yhdysvaltoihin hän siirtyi opiskelemaan näytelmäkirjailijan maisteriopintoja UCLA:ssa.

PMMP 2002–2013

Vesala tunnetaan parhaiten urastaan vuonna 2002 perustetun PMMP-yhtyeen toisena solistina. Toinen solisteista oli Mira Luoti ja yhtyeen säveltäjänä sekä tuottajana toimi Jori Sjöroos. Yhtye tuli tunnetuksi vuonna 2003 kultaa myyneellä kesähitillään Rusketusraidat, joka oli Suomen myydyin single vuonna 2003. Uransa aikana yhtye ehti voittaa useita Emma-patsaita ja oli yksi Suomen suosituimmista bändeistä. PMMP voitti vuonna 2009 Vesala sai Teosto-palkinnon yhdessä Mira Luodin ja Jori Sjöroosin kanssa PMMP:n levystä Veden varaan. Samana vuonna Vesala ja Luoti saivat kutsun Linnan juhliin.
PMMP lopetti uransa Helsingin jäähallilla järjestettyyn keikkaan lokakuussa 2013. Yhtye ehti julkaista yhteensä kuusi albumia ja lukuisia singlejä.

Sooloura 2015–

Paula Vesala kertoi lokakuussa 2015 esiintyvänsä vastaisuudessa taiteilijanimellä Vesala. Hänen säveltämänsä ja sanoittamansa single ”Tequila” julkaistiin 23. lokakuuta 2015, ja sooloalbumi Vesala julkaistiin 17. kesäkuuta 2016. Vesala julkaisi toisen singlensä ”Tytöt ei soita kitaraa” 3. maaliskuuta 2016 ja kolmannen singlensä ”Älä droppaa mun tunnelmaa” 10. kesäkuuta 2016. Neljäntenä singlenä albumilta julkaistiin ”Ei pystyny hengittää” 26. lokakuuta 2016. Vuoden 2017 Emma-gaalassa Vesala palkittiin parhaan albumin, kappaleen (”Tequila”), naissolistin ja popin Emmoilla.
Toukokuun neljäntenä päivänä vuonna 2017 hän julkaisi uuden singlen ”Muitaki ihmisii". Tämän lisäksi hän esiintyy vierailevana artistina JVG:n kappaleella Hombre, joka on 25. joulukuuta 2017 julkaistavan elokuvan 95 tunnuskappale. Vesala nähdään myös kappaleen musiikkivideolla.
Vesala julkaisi vuoden 2018 aikana kolme singleä: ”Nyt on lähtö”, ”Monta nimee” ja ”Mulla ei oo lapsuudensankarii”. Vesala vieraili myös yhdessä Jenni Vartiaisen ja Sannin kanssa Kaija Koon kappaleella ”Tule lähemmäs beibi 2018”, joka julkaistiin 1. joulukuuta 2018. He myös esittivät kappaleen yhdessä Kaija Koon Hartwall Arena -konserteissa joulukuussa 2018.
Vesala on pitänyt keikkataukoa syksystä 2017 lähtien, mutta hänen on määrä lähteä 16. maaliskuuta 2019 konserttikiertueelle, joka päättyy 26. huhtikuuta 2019 Helsinkiin. Helmikuussa 2019 Vesala julkaisi uuden singlen Uusia unelmia ja samoihin aikoihin ilmoitti pitävänsä 25. lokakuuta 2019 ensimmäisen Hartwall Arenan -keikkansa.

Sanoittajana ja säveltäjänä

Vesala on säveltänyt ja sanoittanut lauluja PMMP:n lisäksi myös muille yhtyeille ja artisteille, kuten Johanna Kurkelalle, Jenni Vartiaiselle, Vesa-Matti Loirille, Martti Saariselle, Katri Ylanderille, Tiktakille, Petralle, Antti Tuiskulle, Anna Abreulle, Uudelle Fantasialle, Freemanille, Katri Helenalle, Jipulle, Samuli Edelmannille, Stigille, Jesse Kaikurannalle ja Asalle.
Vesala käänsi Benny Anderssonin ja Björn Ulvaeuksen koko musikaalin Kristina från Duvemåla suomen kielelle Svenska Teaterniin. Kyseinen musikaali oli ensi-illassa vuonna 2012. Hän myös käänsi suomen kielelle Lilla Teaterniin Kentin ”747” sekä ”Älska mig som den jag är” -kappaleiden sanat näytelmään Kattona tähtitaivas (ruots. I taket lyser stjärnorna), ohjannut Milja Sarkola.
Vesala on artisteille laulujen säveltämisen ja sanoittamisen lisäksi säveltänyt musiikkia muun muassa Teatteri Vantaaseen, Kuopion ylioppilasteatteriin, Vaasan kaupunginteatteriin, Porin kaupunginteatteriin ja Suomen Kansallisteatteriin. Hän sävelsi ja sanoitti aapislauluja vuosina 2012–2013.
Vesala sai heinäkuussa 2016 Juha Vainio -sanoituspalkinnon, jonka arvo oli 6 000 euroa.
Kesäkuussa 2019 Vesala palkittiin ensimmäisenä naisena Reino Helismaa -sanoittajapalkinnolla.

Näyttelijänä

Vuonna 2016 Vesala esiintyi Selma Vilhusen ohjaaman elokuvan Tyttö nimeltä Varpu toisessa pääosassa. Siitä hän sai Jussi-ehdokkuuden. Tämän lisäksi Vesala esiintyi elokuvassa Tuntematon sotilas vuonna 2017.
Ääninäyttelijänä Vesala on työskennellyt muun muassa Asterix ja viikingit -elokuvan suomenkielisessä versiossa, Karhuveljeni Koda 2 -elokuvassa Nitan ääniroolissa, Helinä-keiju-elokuvissa Helinän ääniroolissa, Hannah Montana -televisiosarjan dubbauksen Miley Stewartin / Hannah Montanan ääniroolissa sekä Zackin ja Codyn viiden tähden elämää -televisiosarjan dubbauksessa yhden jakson ajan.

Muuta

Paula Vesala teki yhdessä Pekka Kuusiston kanssa 11. toukokuuta 2011 julkaistun levyn nimeltä Kiestinki. Vuonna 2011 hänelle myönnettiin 13. Naisasialiiton Vuoden Lyyti -palkinto 2011 ansiokkaasta tasa-arvotyöstä ja naisten sotakokemusten kuvaamisesta Kiestinki-albumin laulujen teksteissä.
Vuonna 2012 Paula Vesala kuului Kerkko Koskinen Kollektiivi -nimiseen kokoonpanoon yhtenä laulusolistina ja vuonna 2013 sen lisäksi myös Hepa Halme Prospektiin yhdessä Hepa Halmeen, Asan ja Hannu Salaman kanssa.
Paula Vesala on mukana Absoluuttisen Nollapisteen levyillä Pisara ja lammas 1 (2012) ja 2 (2014) laulamalla naisen roolissa.
Vuonna 2014 Vesala nähtiin Vain elämää -televisiosarjan kolmannella kaudella. Vesala myös kirjoitti levytyssopimuksen DJPP:n perustaman Etenee Recordsin kanssa ja ilmoitti suunnitelmistaan julkaista ensimmäisen sooloalbuminsa.
Paula Vesala nimettiin Tapaseuran nuorten vuoden 2016 hyvien tapojen lähettilääksi.
Vesala debytoi dokumentaristina Perheen tähden -dokumentissa, joka esitettiin Ylellä marraskuussa 2017. Siinä pohditaan perheen yhdistämisen vaikeutta kahden erilaisen tarinan kautta.

Yksityiselämä

Paula Vesala on kotoisin Kärsämäeltä. Hänen isänsä kuoli juuri ennen hänen syntymäänsä. Jonkin aikaa myös isäpuoli oli osa perhettä, kunnes tämä menehtyi Vesalan ollessa alle parikymppinen.
Vesala meni naimisiin The Rasmus -yhtyeen laulusolistin Lauri Ylösen kanssa marraskuussa 2014. Tätä ennen he olivat olleet yhdessä kymmenen vuotta. He olivat yhdessä Linnan juhlissa vuonna 2009. Pariskunta ilmoitti syyskuussa 2016 eroavansa.
Pariskunnalla on vuonna 2008 syntynyt poika Julius.
Vesala on asunut Yhdysvalloissa vuosina 2014–2018.